Čomuz

Čomuz om estetine, praktitoi kategorii, kudamb znamoičeb vigatomust, objektan aspektoiden garmonijad; i nece objekt (vai näguz) ajab hengidusen mujandoid kaclijal. Se om üks' kul'turan päkategorijoišpäi. Änikod oma kaikiš paksumbaks čomuden simvolaks. Vastal'ne kategorii om kamedind.

Ristitun čomuz oleleb hibjan da irdpol'ne čomuz, i hengeline čomuz. Čomuden konkursad, čomamahtoiden i modan ozutelendad vedasoiš äjiš maiš.

 Tärtusen šingotez 
Amuižen Grekanman filosofad pidiba čomut objektivižeks i ontologižeks näguseks, kacuiba čomudhe Universuman vigatomuden sidoiš:
 Pifagoran škol ühtenzoiti čomut matematikan kuldaiženke leiktusenke, grekan arhitektur kävuti sidä;
 Sokratan aigaspäi čomuz kaclese mugažo kut haman da tuntken kategorii;
 Aristotel' mülüti čomuden tärtust (hüvüden i vigatomuden el'genduses) moralin kategorijha sidota sekoindanke;
 Platonan mödhe, edel sündundad ristit om čomuden i puhthan melen sferas. Ristitun filosofižen sädamižen päine sü om čomuden da hüvüden (hüvän) vasthaotmine ülembaižeks meleks.

Keskaigaline Homoi Akvinlaine-filosof sanui, miše nened ičendad oma tarbhaižed čomuden täht:
 proporcionaližusen (ühthekulundan) ližaks,
 mugažo ünäižuz (kaikile detalile pidab olda, detalita om kamedind),
 säind (mujutadud puhthal mujul lugese čomakuluks).

 Čomudehe sidodud vepsän muštatišed 
 Čoma i unes čoma.
 Čoma sana i kivehe reigun tegeb.
 Ei kalliž ole čomuz, a kalliž om pä.
 Eraz emäg tegeb hubaspäi čoman, a eraz čomaspäi huban.
 Ičeiž mad armhembad, ičeiž mecad čomembad.
 Kand sädota, ka mugažo čoma linneb.
 Kuna sündud, sid' i čoma.
 Lop om čoma, ka i kaik om čoma.
 Neiččen ezmäine oza — čoma roža.
 Sigä om čoma, kus meid ei ole.
 Sö kromaine, ka linned priha čomaine.
 Väges ed čomenzu.

 Kacu mugažo 
 Čomakulu / kamedindaline
 Estetik
 Garmonii
 Jugen, mono-no avare
 Mod
 Glamur
 Erotik

 Homaičendad 

Kategorii:Estetikan kategorijad
Kategorii:Mod